সিরীয় গৃহযুদ্ধে শিশু অপহরণ

সিরিয়ার গৃহযুদ্ধের সময় বাশার আল-আসাদের সরকারের বিরুদ্ধে রাজনৈতিক ভিন্নমতাবলম্বীদের সন্তানদের অপহরণ ও তাদের জোরপূর্বক স্থানান্তরের অভিযোগ ওঠে। বিভিন্ন মানবাধিকার সংস্থা ও অনুসন্ধানী প্রতিবেদনের তথ্যমতে, সরকারবিরোধী হিসেবে চিহ্নিত পরিবারগুলোর শিশুদের আটক করে তাদের পরিবার থেকে বিচ্ছিন্ন করা হয় এবং অজ্ঞাত বা রাষ্ট্রনিয়ন্ত্রিত স্থানে সরিয়ে নেওয়া হয়। ২০২৫ সালে প্রকাশিত একাধিক প্রতিবেদনে উল্লেখ করা হয় যে, এসব কর্মকাণ্ডে সিরীয় সরকারের বিভিন্ন প্রশাসনিক দপ্তর, নিরাপত্তা ও গোয়েন্দা সংস্থা এবং কিছু অনাথাশ্রম ভূমিকা পালন করেছে। প্রতিবেদনে বিশেষভাবে সিরিয়ার এসওএস চিলড্রেনস ভিলেজেসের নাম আসে, যেখানে অপহৃত বা জোরপূর্বক স্থানান্তরিত শিশুদের আশ্রয় দেওয়া হয়েছে বলে দাবি করা হয়। তবে সংশ্লিষ্ট প্রতিষ্ঠানগুলো এসব অভিযোগ অস্বীকার করেছে বা বিষয়টি তদন্তাধীন বলে জানিয়েছে।

 পটভূমি 
সিরীয় গৃহযুদ্ধ চলাকালে বাশার আল-আসাদের নেতৃত্বাধীন সরকারি কর্তৃপক্ষ পরিকল্পিত ও পদ্ধতিগতভাবে আটক বা নিখোঁজ ব্যক্তিদের পরিবার থেকে শিশুদের আলাদা করে তাদের দেশের বিভিন্ন অপরিচিত স্থানে পাঠিয়ে দেওয়া হত।  এসব কার্যক্রমের প্রধান লক্ষ্য ছিল সেই সব পরিবার, যাদের সদস্যদের সরকারবিরোধী কর্মকাণ্ডে জড়িত আছেন বলে অভিযুক্ত করা হয়েছিল। অপহৃত শিশুদের অধিকাংশ নবজাতক বা অল্পবয়সী ছিল বলে রিপোর্ট করা হয়েছিল। অপহরণের পর তাদের ভুয়া পরিচয় দেওয়া হতো, যার ফলে প্রকৃত বাবামায়ের পক্ষে নিজেদের সন্তানকে খুঁজে পাওয়া অত্যন্ত কঠিন হয়ে পড়ে। তখন বিভিন্ন আন্তর্জাতিক মানবাধিকার সংস্থার নেতৃত্বে পরিচালিত বিভিন্ন ত্রাণ ও সহায়তা কর্মসূচি সিরিয়ার শিশুদের রক্ষা ও পুনর্বাসনের উদ্যোগ নেয়। তবে প্রকৃতপক্ষে এসব কার্যক্রমে আসাদ সরকারের কঠোর নিয়ন্ত্রণ ছিল। সরকারই নির্ধারণ করত যে, কোন্ কোন্ শিশুকে সরকারি তত্ত্বাবধানে থাকা পরিচর্যা কেন্দ্রগুলোতে পাঠানো হবে এবং কাকে কাকে আন্তর্জাতিক সহায়তা সংস্থাগুলোর পরিচালিত এতিমখানায় স্থানান্তর করা হবে। এর ফলে শিশুদের ভাগ্য নির্ধারণে রাষ্ট্রের প্রভাব অত্যন্ত প্রবল হয়ে ওঠে এবং অনেক ক্ষেত্রে পরিবারগুলোর ইচ্ছা বা মতামত উপেক্ষিত হতে থাকে। সিরীয় শিশু অপরহণ সংক্রান্ত বিভিন্ন প্রতিবেদনে দাবি করা হয়েছে যে, সিরিয়ায় এখনো অন্তত ৩,৭০০ শিশু নিখোঁজ রয়েছে; তবে বিশেষজ্ঞদের মতে প্রকৃত সংখ্যা এর চেয়েও অনেক বেশি হতে পারে। আসাদ সরকারের শাসনব্যবস্থার পতনের প্রায় এক বছর পেরিয়ে গেলেও অসংখ্য পরিবার এখনো নিজেদের শিশুদের অবস্থান সম্পর্কে কোনো স্পষ্ট তথ্য বা উত্তর পায়নি বলে অভিযোগ করে।

 অনুসন্ধান 
২০২৩ এবং ২০২৪ সালে লাইটহাউস রিপোর্টস সিরিয়ার নিখোঁজ শিশুদের নিয়ে একটি বিস্তৃত ও গভীর অনুসন্ধানী প্রতিবেদন প্রকাশ করে। এই অনুসন্ধানে বিবিসি ও দ্য নিউ ইয়র্ক টাইমসসহ একাধিক আন্তর্জাতিক সংবাদমাধ্যম অংশ নেয়। তদন্তে উঠে আসে যে, সিরিয়ার গোয়েন্দা সংস্থাগুলো পরিকল্পিত ও গোপন এক অভিযানের অংশ হিসেবে বেছে বেছে কারাবন্দি বা নিখোঁজ ভিন্নমতাবলম্বীদের সন্তানদের পরিবার থেকে তুলে নিয়ে যায়। পরবর্তীতে এসব শিশুকে রাষ্ট্রনিয়ন্ত্রিত বিভিন্ন এতিমখানায় পাঠানো হয়, যেখানে তাদের পরিচয় গোপন রাখা হয় বা পরিবর্তন করা হয়। অনুসন্ধানে আরো প্রকাশ পায় যে, এসব এতিমখানার মধ্যে কয়েকটি আন্তর্জাতিক দাতব্য সংস্থা "এসওএস চিলড্রেনস ভিলেজেস ইন্টারন্যাশনালের" সঙ্গে সরাসরি সম্পৃক্ত ছিল, যার ফলে বিষয়টি আন্তর্জাতিকভাবে আরো গুরুতর ও উদ্বেগজনক হয়ে ওঠে।

তাদের তদন্ত অনুযায়ী, অন্তত ৩৬০ শিশুকে তাদের নিজ নিজ বাড়ি ও পরিবার থেকে নিয়ে যাওয়া হয়েছিল এবং পরে তাদের আর খুঁজে পাওয়া যায়নি। অভিভাবকদের দাবি হলো যে, তাদের থেকে কোনো ধরনের অনুমতি নেওয়া ছাড়াই এবং কোনো আনুষ্ঠানিক নথিপত্র ছাড়াই তাদের এসওএসের বিভিন্ন প্রতিষ্ঠানে পাঠানো হয়। এসওএস চিলড্রেনস ভিলেজেস স্বীকার করে যে, ২০১৪ থেকে ২০১৮ সালের মধ্যে তারা সিরিয়া সরকারি কর্তৃপক্ষের কাছ থেকে মোট ১৩৯ জন শিশুকে নিজেদের তত্ত্বাবধানে নিয়েছিল। এই শিশুদের একটি বড় অংশের ক্ষেত্রেই কোনো পূর্ণাঙ্গ বা বৈধ নথিপত্র ছিল না। সংস্থাটি জানায়, এক পর্যায়ে তারা সিরীয় সরকারকে স্পষ্টভাবে অনুরোধ করেছিল যে, যেন প্রয়োজনীয় কাগজপত্র ছাড়া আর কোনো শিশুকে তাদের আশ্রয়কেন্দ্রে পাঠানো না হয়। ফলে পরবর্তীতে এসব শিশুর অধিকাংশকেই রাষ্ট্রের অধীনে থাকা অন্যান্য সরকারি শিশু-পরিচর্যা কেন্দ্রে ফিরিয়ে দেওয়া হয়।

সংস্থাটির ভাষ্য অনুযায়ী, তারা তখন বুঝতে পারেনি যে এর মাধ্যমে কোনো অনিয়ম বা ভুল কাজ হচ্ছে। তাদের ব্যাখ্যায় বলা হয়, সিরিয়ার মতো যুদ্ধবিধ্বস্ত ও কঠোরভাবে নিয়ন্ত্রিত পরিবেশে কাজ করতে গিয়ে তাদের ওপর কড়া বিধিনিষেধ আরোপ করা হয়েছিল এবং শিশুদের পারিবারিক পটভূমি বা পূর্ব ইতিহাস সম্পর্কে তাদের কাছে সম্পূর্ণ তথ্য ছিল না এবং এই সীমাবদ্ধতার মধ্যেই তাদের কাজ চালিয়ে যেতে হয়েছিল। ২০২৩ সালে "এসওএস চিলড্রেনস ভিলেজেস" এক পরিবারের একাধিক নিখোঁজ শিশুর বিষয়ে সিরিয়ার সরকারি আদালতে আনুষ্ঠানিকভাবে অভিযোগ দায়ের করে। এর সঙ্গে ভবিষ্যতে শিশুদের গ্রহণ প্রক্রিয়ায় আরো কঠোর যাচাই-বাছাই নিশ্চিত করতে এবং এই ধরনের ঘটনা পুনরাবৃত্তি রোধে সংস্থাটি অভ্যন্তরীণ সংস্কার কার্যক্রম শুরু করে।

২০২৫ সালের সেপ্টেম্বর পর্যন্ত নিখোঁজ শিশুদের অবস্থান শনাক্ত করা এবং এই ঘটনার জন্য কারা দায়ী তা নিরূপণের লক্ষ্যে "এসওএস চিলড্রেনস ভিলেজেস ইন্টারন্যাশনালের" পাশাপাশি সিরীয় বিচারব্যবস্থার অধীনেও ধারাবাহিক তদন্ত চালু রয়েছে। এসব তদন্তের মাধ্যমে শিশুদের কীভাবে ও কেন তাদের পরিবার থেকে বিচ্ছিন্ন করা হয়েছিল, তা স্পষ্ট করার চেষ্টা করা হচ্ছে। এ প্রসঙ্গে এসওএস চিলড্রেনস ভিলেজেস সিরিয়া জানিয়েছে, তারা চলমান তদন্তে পূর্ণ সহযোগিতা করবে। তারা শিশুদের মৌলিক অধিকার রক্ষা নিশ্চিত করতে সংশ্লিষ্ট কর্তৃপক্ষের সঙ্গে কাজ করবে এবং যেসব শিশু এখনো পরিবার থেকে বিচ্ছিন্ন রয়েছে, তাদের নিরাপদভাব নিজ নিজ পরিবারের কাছে ফিরিয়ে দেওয়ার জন্য সক্রিয় ভূমিকা পালন করবে। 

প্রকাশিত তদন্ত অনুযায়ী, কোনো পশ্চিমা বা আন্তর্জাতিক দাতব্য সংস্থার সঙ্গে সরাসরি শিশু অপহরণের যোগসূত্র পাওয়া যায়নি। সেভ দ্য চিলড্রেনের মতো সংস্থাগুলি কেবল সিরিয়ার শিশুদের বিরুদ্ধে সরকার ও সশস্ত্র গোষ্ঠীগুলোর সহিংসতা ও অপহরণের ঘটনা সম্পর্কে প্রতিবেদন প্রকাশ করেছে। তবে এসব প্রতিবেদনে কোনো মানবাধিকার সংস্থা সরাসরি শিশু অপহরণে জড়িত ছিল বলে কোনো প্রমাণ পেশ করা হয়নি। 

 আন্তর্জাতিক প্রতিক্রিয়া 
এই তদন্ত নিয়ে প্রকাশিত প্রতিবেদনগুলো আন্তর্জাতিক পরিসরে ব্যাপক ও তীব্র প্রতিক্রিয়া সৃষ্টি করে। বিভিন্ন মানবাধিকার সংস্থা ও আন্তর্জাতিক দাতা সংস্থার পাশাপাশি যুক্তরাজ্যের চ্যারিটি কমিশন ও ইউরোপীয় ইউনিয়নের মত তদারক ও নিয়ন্ত্রক সংস্থাগুলো বিষয়টিকে অত্যন্ত গুরুত্বের সঙ্গে গ্রহণ করে। এসব সংস্থা সিরীয় কর্তৃপক্ষের কাছে একযোগে জোরালোভাবে দাবি জানায় যে, ঘটনার সঙ্গে জড়িত ব্যক্তি ও প্রতিষ্ঠানের পূর্ণাঙ্গ জবাবদিহি নিশ্চিত করতে হবে। একই সঙ্গে নিখোঁজ শিশুদের পরিবারের প্রতি ন্যায়বিচার নিশ্চিত করার জন্য উপযুক্ত ক্ষতিপূরণ দেওয়ার আহ্বান জানানো হয়। এর পাশাপাশি সেই শিশুদের ভাগ্যে আসলে কী ঘটেছিল; তারা কোথায় আছে বা তাদের সঙ্গে কী আচরণ করা হয়েছে ইত্যাদি বিষয়ে পরিষ্কার, স্বচ্ছ ও বিশ্বাসযোগ্য ব্যাখ্যা প্রদানের জন্য সংশ্লিষ্ট কর্তৃপক্ষের ওপর চাপ প্রয়োগ করা হয়।

 আরো দেখুন 

 সিরীয় গৃহযুদ্ধ
 সিরীয় গৃহযুদ্ধের সময় ধর্ষণ
 সিরিয়ায় মানবাধিকার

 তথ্যসূত্র 

বিষয়শ্রেণী:শিশু নিরাপত্তা
বিষয়শ্রেণী:শিশু নির্যাতন